Pálfiovský kaštieľ v Malackách

Pálfiovský kaštieľ v Malackách (tiež "Malacký kaštieľ", "Pálfiovský zámok, Malacký zámok" staršie "Pálffyovský kaštieľ, Pálffyovský zámok") je kultúrno-historická pamiatka celoslovenského významu zaevidovaná v súpise pamiatok nachádzajúca sa v okresnom meste Malacky na západnom Slovensku. Počas svojej existencie bol sídlom urodzeného rodu, františkánskym internátom, vojenským skladom i nemocnicou. Od roku 2007 je kaštieľ vo vlastníctve mesta Malacky, ktoré ho po rekonštrukcii v roku 2017 sprístupnilo verejnosti.
Dejiny.
Pôvodne bol barokovým reprezentačným šľachtickým sídlom. Kaštieľ je štvorkrídlový, uzatvorený objekt s vnútorným nádvorím. Pôvodnými majiteľmi kaštieľa boli Pálfiovci. Budova bola niekoľkokrát prestavaná. Začiatkom 19. storočia bola uskutočnená radikálna prestavba kaštieľa, pri ktorej sa zmenila pôvodná podoba fasád aj interiéru do klasicistického slohu. Barokovú záhradu vystriedal anglický park. Podľa historických údajov bol zámocký kaštieľ s parkom obklopený kamenným múrom. Po úpravách v klasicistickom slohu a iných zásahoch dostal kaštieľ dnešnú podobu. Z pôvodnej fasády ostal ohradený balkón nad hlavným vchodom a vzácne francúzske komíny na streche.
Interiér kaštieľa bol pôvodne vyzdobený poľovníckymi trofejami, zbierkou zbraní a vzácnym nábytkom. Kaštieľ má dve nadzemné podlažia a rozsiahle podzemné priestory, tiež sa predpokladá existencia podzemných chodieb zo zámku.
Nádvoriu dominuje studňa so sochou jeleňa, ktorý bol pôvodne z bronzu. V súčasnosti je pri studni jeho replika vyrobená z epoxidu. Nachádzajú sa tu taktiež slnečné hodiny.
Do zámku viedli tri brány. Čierna brána z tepaného železa stojaca dodnes, Biela brána viedla do parku z „Rádku“ a Červená brána, ktorá slúžila na zásobovanie zámku.
Po roku 1918 obývali kaštieľ dôstojníci oslobodzovacej československej armády. V roku 1934 získala kaštieľ s parkom rehoľa františkánov rádu sv. Františka z Assisi. Po roku 1945 sa užívatelia zámku vymieňali. V rokoch 1944 - 1945 tu boli väznení a týraní nemeckým gestapom účastníci SNP. Po vojne bol kaštieľ využívaný ako kasárne. Po roku 1957 bola v kaštieli zriadená nemocnica.
Zámocký park.
Ku kaštieľu vedie od Čiernej brány aleja platanov. V zámockom parku rastú rôzne druhy drevín ako duby, buky, smreky, smrekovce, gaštany a rôzne kvety.
Od kaštieľa smerom na juh sa nachádza zrekonštruovaná fontána a kamenná jaskyňa Panny Márie, ktorú dali postaviť františkáni. V minulosti tu nechýbala prírodná jazdiareň či labyrint. V minulosti sa tu nachádzalo i labutie jazierko, ktoré bolo súčasťou kaštieľa. Do dnešnej doby sa v parku okrem zámku zachoval domček záhradníka a domček vrátnika.
Súčasnosť.
V súčasnosti je majiteľom kaštieľa mesto Malacky, ktoré ho postupne rekonštruuje a sprístupňuje verejnosti. V rámci projektu Paltour bola zrekonštruovaná ľavá časť predného krídla, kde vznikli výstavné a seminárne miestnosti. So sponzorskou pomocou bola zrekonštruovaná studňa na nádvorí, vstupná brána, podbránie a schodisko s krištáľovými lustrami. 
V zrekonštruovaných priestoroch kaštieľa sa nachádza Pálfiovská izba s dobovým nábytkom. Návštevníci si taktiež môžu prezrieť výstavu fotografií dokumentujúcich rekonštrukciu kaštieľa. Vo výstavných priestoroch sa konajú rôzne výstavy.
Malacký kaštieľ získal v roku 2012 v súťaži Kultúrna pamiatka roka čestné uznanie Ministerstva kultúry SR. Park ako aj zámok sú pamiatkovo chránené.
Externé odkazy.
Pálffyovský kaštieľ Malacky - oficiálna stránka
Pálffyovský kaštieľ - na stránkach TIK Malacky
Pálffyovský kaštieľ - na stránkach Malacké pohľady